NACRT PRAVILNIKA

Na osnovu članka 15. stavka 2. Zakona  o javnoj nabavi („Narodne novine“ broj 120/16, 114/22, 48/26) i članka 58. Statuta Osnovne škole fra Kaje Adžića Pleternica, Školski odbor na _____sjednici održanoj _______________. godine donosi

P R A V I L N I K  
O  NAČINU PROVOĐENJA JEDNOSTAVNE NABAVE


I. OPĆA ODREDBA
 
Članak 1.
	Ovim se Pravilnikom uređuju postupci, pravila i uvjeti za nabavu robe i usluga u Osnovnoj školi fra Kaje Adžića Pleternica (u  daljnjem tekstu: Naručitelj) čija je procijenjena vrijednost bez poreza na dodanu vrijednost (PDV) manja od 50.000,00 EUR te nabavu radova čija je procijenjena vrijednost bez poreza na dodanu vrijednost (PDV) manja od 100.000,00 EUR (u daljnjem tekstu: jednostavna nabava), na koju se primjenjuje čl. 15. Zakona o javnoj nabavi.

II. NAČELA JAVNE NABAVE 

Članak 2.
	U provedbi postupaka jednostavne nabave iz ovoga Pravilnika Naručitelj je dužan poštovati načela javne nabave iz članka 4. Zakona o javnoj nabavi.

	Naručitelj je obvezan osigurati poštovanje načela tržišnog natjecanja, uzajamnog priznavanja, osigurati jednak tretman, zabranu diskriminacije i transparentnost prema svim gospodarskim subjektima te primjenjivati načelo razmjernosti u svim fazama postupka jednostavne nabave.

	Postupci jednostavne nabave ne smiju biti osmišljeni s ciljem izbjegavanja primjene Zakona o javnoj nabavi niti pogodovanja pojedinom gospodarskom subjektu.

	Naručitelj je obvezan provoditi postupke jednostavne nabave na način koji omogućava učinkovitu nabavu te ekonomično i svrhovito trošenje proračunskih sredstava.

	Gospodarski subjekti dužni su tijekom izvršenja ugovora pridržavati se primjenjivih obveza u području okolišnog, socijalnog i radnog prava.

III. SUKOB INTERESA

Članak 3.
	U svrhu sprječavanja sukoba interesa, Naručitelj je dužan poduzimati odgovarajuće mjere kako bi se osiguralo nepristrano i objektivno provođenje postupaka jednostavne nabave.
Sukob interesa postoji kada su predstavnici Naručitelja, koji su uključeni u provedbu postupka nabave, u situaciji u kojoj bi njihov osobni, obiteljski, poslovni ili drugi interes mogao utjecati na njihovu nepristranost i neovisnost.

	Predstavnici Naručitelja obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene, a Naručitelj je obvezan na svojim internetskim stranicama objaviti popis gospodarskih subjekata s kojima je čelnik tijela, članovi upravnog, upravljačkog i nadzornog tijela ili s njima povezane osobe u sukobu interesa, odnosno objaviti da takvi subjekti ne postoje, te popis ažurirati bez odgađanja ako nastupe promjene.

	Naručitelj je obvezan osigurati da osobe koje su u sukobu interesa ne sudjeluju u donošenju odluka, ocjeni ponuda niti u bilo kojoj radnji koja može utjecati na ishod postupka nabave.
	Predstavnici Naručitelja, osim čelnika, obvezni su odmah po saznanju, a najkasnije dan nakon saznanja o postojanju sukoba interesa, izuzeti se iz daljnjeg postupanja u predmetnom postupku te o tome obavijestiti čelnika Naručitelja.

	U slučaju sukoba interesa čelnika Naručitelja, kao i u slučaju sukoba interesa drugog predstavnika Naručitelja čije izuzimanje nije moguće ili se izuzimanjem ne može odgovarajuće otkloniti sukob interesa, a nakon odbijanja sporne ponude ne preostane nijedna valjana ponuda, postupak nabave se poništava.

	Svi postupci i radnje u vezi sprječavanja, prijave i rješavanja sukoba interesa moraju biti dokumentirani.

Članak 4.
Naručitelj ne smije sklapati ugovore o jednostavnoj nabavi, narudžbenice ili okvirne sporazume s gospodarskim subjektima koji se nalaze na objavljenom popisu subjekata u sukobu interesa
[bookmark: _Hlk93052423]iz članka 3. ovoga Pravilnika.

IV. POSTUPCI JEDNOSTAVNE NABAVE


Članak 5.
	Postupci jednostavne nabave u smislu ovoga Pravilnika jesu:
1. Izravno ugovaranje 
2. Ograničeno prikupljanje ponuda:
a. Ograničeno prikupljanje ponuda bez modula jednostavne nabave u EOJN RH 
b. Ograničeno prikupljanje ponuda putem modula jednostavne nabave  u EOJN RH 
3. Javna objava u modulu jednostavne nabave u  EOJN RH.

1. Izravno ugovaranje
Članak 6.
	Izravno ugovaranje je postupak nabave u kojem naručitelj izdaje narudžbenicu ili sklapa ugovor s jednim gospodarskim subjektom.

	Izravno ugovaranje u pravilu se provodi za nabavu robe, usluga  i radova čija je procijenjena vrijednost bez PDV-a manja od 5.000,00 EUR.

	Narudžbenica ili poziv za sklapanje ugovora upućuje se gospodarskom subjektu u pravilu elektroničkom poštom, može i osobno.

	Iznimno od odredbe stavka 2. ovoga članka, ugovor o nabavi može se sklopiti izravnim ugovaranjem s jednim gospodarskim subjektom i za nabavu robe, usluga i radova čija je procijenjena vrijednost bez PDV-a jednaka ili veća od 5.000,00 EUR, kada to opravdavaju objektivne okolnosti i kada nije moguće ili nije svrhovito provesti postupak prikupljanja više ponuda, osobito u sljedećim slučajevima:

1) kada u prethodno provedenom postupku jednostavne nabave nije zaprimljena nijedna ponuda ili nijedna valjana ponuda, pod uvjetom da se bitno ne mijenjaju uvjeti nabave 
2) kada zbog tehničkih razloga, specijalističkih stručnih znanja ili posebnih stručnih sposobnosti predmet nabave može izvršiti samo određeni gospodarski subjekt
3) kada je predmet nabave stvaranje ili stjecanje jedinstvenog umjetničkog djela ili umjetničke izvedbe
4) kada zbog zaštite isključivih prava, uključujući prava intelektualnog vlasništva, ugovor može izvršiti samo određeni gospodarski subjekt 
5) kod nabave usluga iz Priloga X. Zakona o javnoj nabavi (društvene i posebne usluge), uključujući hotelske i restoranske usluge, usluge cateringa, odvjetničke i javnobilježničke usluge, kada se zbog prirode usluge, lokacije, raspoloživosti ili kontinuiteta nabava provodi izravnim ugovaranjem
6) kada zbog iznimne žurnosti uzrokovane događajima koje Naručitelj nije mogao unaprijed predvidjeti niti na njih utjecati nije moguće provesti postupak prikupljanja ponuda u rokovima predviđenim ovim Pravilnikom. 

	Razlozi za izravno ugovaranje moraju biti obrazloženi i dokumentirani u predmetu nabave.

2. Ograničeno prikupljanje ponuda

a) Ograničeno prikupljanje ponuda bez modula jednostavne nabave u EOJN RH

Članak 7.
	Ograničeno prikupljanje ponuda bez modula jednostavne nabave u EOJN RH je postupak nabave u kojem Naručitelj poziva najmanje tri gospodarska subjekta po vlastitom odabiru da dostave ponudu sukladno uvjetima i zahtjevima iz poziva na dostavu ponuda.

	Iznimno od stavka 1. ovoga članka, ako na tržištu ne postoje najmanje tri gospodarska subjekta sposobna izvršiti predmet nabave, Naručitelj može pozvati manji broj gospodarskih subjekata, uz obvezu obrazlaganja razloga u predmetu nabave.

	Ograničeno prikupljanje ponuda bez modula jednostavne nabave u EOJN RH provodi se, u pravilu, za nabave robe, usluga i radova čija je procijenjena vrijednost bez PDV-a jednaka ili veća od 5.000,00 EUR, a manja ili jednaka 15.000,00 EUR.  

[bookmark: _GoBack]	Poziv na dostavu ponuda upućuje se gospodarskim subjektima na dokaziv način (putem ovlaštenog pružatelja poštanskih usluga ili druge odgovarajuće kurirske službe ili elektroničkom poštom).

	Poziv na dostavu ponuda iz stavka 4. ovoga članka dodatno se može objaviti u modulu jednostavne nabave u EOJN RH. 

b) Ograničeno prikupljanje ponuda putem modula jednostavne nabave u EOJN RH

Članak 8.

	Ograničeno prikupljanje ponuda putem modula jednostavne nabave u EOJN RH je postupak nabave u kojem Naručitelj putem modula jednostavne nabave u EOJN RH poziva najmanje tri gospodarska subjekta po vlastitom odabiru da dostave ponudu sukladno uvjetima i zahtjevima iz poziva na dostavu ponuda.

	Iznimno od stavka 1. ovoga članka, ako na tržištu ne postoje najmanje tri gospodarska subjekta sposobna izvršiti predmet nabave, Naručitelj može pozvati manji broj gospodarskih subjekata, uz obvezu obrazlaganja razloga u predmetu nabave.

	Ograničeno prikupljanje ponuda putem modula jednostavne nabave u EOJN RH provodi se, u pravilu, za nabave robe i usluga čija je procijenjena vrijednost bez PDV-a veća od 15.000,00 EUR, a manja ili jednaka 25.000,00 EUR te za nabavu radova čija je procijenjena vrijednost bez PDV-a veća od 15.000,00 EUR, a manja ili jednaka 45.000,00 EUR.

3. Javna objava u modulu jednostavne nabave u EOJN RH

Članak 9.

	Javna objava u modulu jednostavne nabave putem EOJN RH je postupak nabave u kojem na temelju javno objavljenog poziva u modulu jednostavne nabave EOJN RH svaki zainteresirani gospodarski subjekt može podnijeti ponudu.

	Javna objava u modulu jednostavne nabave u EOJN RH provodi se za nabave robe i usluga čija je procijenjena vrijednost bez PDV-a veća od 25.000,00 EUR, a manja od 50.000,00 EUR te za nabavu radova čija je procijenjena vrijednost bez PDV-a veća od 45.000,00 EUR, a manja od 100.000,00 EUR.

	Iznimno od stavka 2. ovoga članka, Naručitelj nije obvezan provesti postupak javnom objavom u modulu jednostavne nabave EOJN RH, već postupak provodi sukladno odredbama članka 8. ovoga Pravilnika, u sljedećim slučajevima:

1. ako nije podnesena nijedna ponuda ili nijedna valjana ponuda u prethodno provedenom postupku, pod uvjetom da početni ugovorni uvjeti nisu bitno izmijenjeni
2. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt (stvaranje ili stjecanje jedinstvenog umjetničkog djela ili izvedbe, tehničke razloge ili zaštitu isključivih prava, uključujući prava intelektualnog vlasništva)
3. ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
	Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave EOJN RH.
V. PROVEDBA POSTUPAKA JEDNOSTAVNE NABAVE

Članak 10.
	Postupak jednostavne nabave pripremaju i provode najmanje dvije ovlaštene osobe Naručitelja koje imenuje ravnatelj.

	Ravnatelj može, ovisno o složenosti predmeta nabave, i u drugim postupcima nabave iz članka 5. ovoga Pravilnika za pripremu i provedbu postupka nabave imenovati osobu koja ima važeći certifikat u području javne nabave.

	Cijeli tijek postupka jednostavne nabave mora biti dokumentiran.

	O zaprimanju, otvaranju te o pregledu i ocjeni ponuda sastavlja se zapisnik.

	Za postupke koji se provode putem modula jednostavne nabave u EOJN RH (ograničeno prikupljanje ponuda putem modula jednostavne nabave u EOJN RH iz članka 8. i javna objava u modulu jednostavne nabave u EOJN RH iz članka 9. ovoga Pravilnika), dokumentacija postupka pohranjuje se i čuva u sustavu EOJN RH.

	U postupcima jednostavne nabave ne provodi se javno otvaranje ponuda.

VI. DOKUMENTACIJA U POSTUPKU JEDNOSTAVNE NABAVE

Članak 11.
	U pozivu za dostavu ponuda obvezno se navodi:
1) opis predmeta nabave s tehničkim specifikacijama i zahtjevima koje ponuđena roba,   usluga ili radovi moraju ispunjavati 
2) procijenjena vrijednost nabave 
3) uvjeti i zahtjevi koje gospodarski subjekt mora ispuniti 
4) kriterij za odabir ponude 
5) rok za dostavu ponuda 
6) način dostave ponuda 
7) bitni uvjeti za izvršenje ugovora 
8) svi drugi potrebni podaci, dokumenti i informacije koje gospodarskom subjektu omogućuju izradu i dostavu ponude.

VII. DOSTAVA I ROK PONUDA

Članak 12.
	Ponude u postupku ograničenog prikupljanja ponuda bez modula jednostavne nabave u EOJN RH iz članka 7. ovoga Pravilnika dostavljaju se u tajništvo Naručitelja neposrednom predajom, putem ovlaštenog pružatelja poštanskih usluga, elektroničkim putem ili putem druge odgovarajuće kurirske službe.

	Ponude u postupcima koji se provode putem modula jednostavne nabave u EOJN RH iz članaka 8. i 9. ovoga Pravilnika dostavljaju se isključivo putem modula jednostavne nabave u EOJN RH.

	Rok za dostavu ponuda mora biti primjeren predmetu nabave i ne smije biti kraći od pet dana od dana slanja poziva na dostavu ponuda, osim u slučaju žurne nabave.


VIII. KRITERIJ ZA ODABIR PONUDE U POSTUPKU JEDNOSTAVNE NABAVE

Članak 13.
	Kriterij za odabir ponude u postupcima jednostavne nabave može biti najniža cijena ili ekonomski najpovoljnija ponuda.

	Ako se kao kriterij koristi ekonomski najpovoljnija ponuda, osim kriterija cijene mogu se koristiti i drugi kriteriji povezani s predmetom nabave kao što su kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i drugo.

	Kriteriji za odabir ponude navode se u pozivu za dostavu ponuda.

IX. PREGLED PONUDA I ODLUKA O ODABIRU

Članak 14.

	Ovlaštene osobe za provedbu postupka nabave pregledavaju, ocjenjuju i rangiraju ponude prema kriteriju za odabir ponude te daju prijedlog ravnatelju za odabir najpovoljnije ponude.

	Odluka o odabiru ponude dostavlja se bez odgode svakom ponuditelju na dokaziv način u roku od 30 dana od isteka roka za dostavu ponuda, osim ako je u dokumentaciji o nabavi određen duži rok.

	Za postupke koji se provode putem modula jednostavne nabave u EOJN RH iz članaka 8. i 9. ovoga Pravilnika, odluka o odabiru ponude objavljuje se u modulu jednostavne nabave u EOJN RH, čime se smatra da je dostavljena svim sudionicima postupka.

	Odluka o poništenju postupka nabave dostavlja se svakom ponuditelju na dokaziv način, a za postupke koji se provode putem modula jednostavne nabave u EOJN RH objavljuje se u modulu, čime se smatra da je dostavljena svim sudionicima postupka.

X. PRAVNA ZAŠTITA – PRIGOVOR

Članak 15.
	Gospodarski subjekt koji smatra da mu je postupkom jednostavne nabave čija je procijenjena vrijednost veća od 15.000,00 EUR povrijeđeno pravo ili pravni interes, može izjaviti prigovor ravnatelju Naručitelja.

	Prigovor se izjavljuje pisanim putem u roku od pet dana od dana dostave odluke o odabiru ili odluke o poništenju postupka.

	Za postupke koji se provode putem modula jednostavne nabave u EOJN RH iz članaka 8. i 9. ovoga Pravilnika, danom dostave odluke smatra se dan objave odluke u modulu jednostavne nabave u EOJN RH.

	Ravnatelj je obvezan odlučiti o prigovoru u roku od osam dana od dana zaprimanja prigovora.

	Prigovor ne odgađa sklapanje ugovora o nabavi.

XI. SKLAPANJE I IZVRŠENJE UGOVORA

Članak 16.
	S odabranim ponuditeljem sklapa se ugovor o nabavi koji mora biti u skladu s uvjetima određenim u pozivu na dostavu ponude te s odabranom ponudom.

	Ugovor iz stavka 1. ovoga članka sklopit će se najkasnije u roku od 30 dana od dana dostave odluke o odabiru ponude svim ponuditeljima. 

Članak 17.
	Ugovor sklopljen u postupku jednostavne nabave mora se izvršavati u skladu s uvjetima iz poziva na dostavu ponude te odabranom ponudom.

	Ravnatelj obvezan je kontrolirati izvršenje sklopljenih ugovora na temelju provedenog postupka jednostavne nabave.

XII. IZUZEĆE OD PRIMJENE PRAVILNIKA

Članak 18.
	Ovaj Pravilnik ne primjenjuje se na nabave na koje se, prema Zakonu o javnoj nabavi ili posebnom propisu, Zakon o javnoj nabavi ne primjenjuje odnosno koje su izuzete od njegove primjene, ako su ispunjeni uvjeti propisani tim propisima.

XIII. REGISTAR UGOVORA JEDNOSTAVNE NABAVE

Članak 19.
	Naručitelj je obvezan voditi registar sklopljenih ugovora jednostavne nabave i objaviti ga u EOJN RH.

	U registar ugovora unose se svi ugovori jednostavne nabave čija je procijenjena vrijednost jednaka ili veća od 5.000,00 EUR bez PDV-a.

XIV. ZAVRŠNE ODREDBE

Članak 20.
	Ovaj Pravilnik stupa na snagu 1. rujna 2026. godine.

	Ovaj Pravilnik objavljuje se na internetskim stranicama Naručitelja i u EOJN RH.

	Danom stupanja na snagu ovoga Pravilnika prestaje važiti Pravilnik o jednostavnoj nabavi KLASA: 007-04/23-01/10, URBROJ: 2177-29-01-23-3 od 23.11.2023. godine.


KLASA: 011-03/26-02/
URBROJ: 2177-29-01-26-1 
U Pleternici 
					PREDSJEDNICA ŠKOLSKOG ODBORA:

_________________________________
                     	                                                               Ivana  Rudež, mag.oec.				   

RAVNATELJICA ŠKOLE:

________________________
   Nikolina Rezo Lucić, mag.prim.educ.
